**CÂND..**

*Alexandrescu Oana-Adriana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când pe-a sufletului cale s-or usca spinii durerii

Și m-or năpădi magnolii cu petale de iubire,

Îmi voi arcui sprânceana închizând ușa tăcerii

Și-mbrăcată de emoții, voi tâșni din amorțire!

Când s-or repezi dușmanii rănile să-mi oblojească

Și, cuprinși de remușcare, îmi vor spulbera necazul

Voi lăsa fără-ndoială..irisul să-mi strălucească

Și cu un surâs angelic îmi voi garnisi obrazul..

Când mi-or bea leii din palmă fără gând de-a mă ucide

Și-mi vor alunga prin asta și cea mai parșivă teamă

Îmi voi curăța din minte toate gândurile perfide

Și prădalnica tristețe..nu voi mai băga-o-n seamă!!!

Când doar flori de-nțelepciune îmi vor poposi pe creștet

Și-mi vor parfuma credința condamnată de atei..

Toamna-mi va părea mai vie cu veșmântul ei cel veșted

Și cu mult mai multă vlagă mă va prinde-n vraja ei..

Doar atunci când simt că viața mă iubește..și-o iubesc

Am să îmi rescriu destinul evitând să-mbătrânesc!

27.10.2017

FOCȘANI